[Honorius Episcopus servus servorum Dei dilecto in Christo filio Petro Abbati Venerabilis Monasterii Cluniacensis, ejusque successoribus regulariter substituendis in perpetuum. Incomprehensibilis et ineffabilis divinæ miseratio potestatis nos hac providentiæ ratione in Apostolicæ sedis administratione constituit, ut paternam de omnibus Ecclesiis sollicitudinem gerere studeamus. Siquidem sancta Romana Ecclesia, quæ à Deo sibi concessum omnium Ecclesiarum retinet principatum, tanquam diligens mater singulis debet Ecclesiis instanti vigilantia providere. Ad ipsam enim quasi ad caput et matrem ab omnibus est concurrendum, ut ejus uberibus nutriantur, auctoritate defendantur, et à suis oppressionibus releventur. Condecet igitur ut Ecclesias, et venerabilia loca, maximè quæ ad speciale jus, et singularem proprietatem sanctæ Romanæ, cui Deo auctore servimus, spectant Ecclesiæ, specialioris prærogativæ sortiantur honorem, et Apostolicæ auctoritatis munimine roborentur. Quamobrem, dilecte in Christo fili Petre Abbas, justis postulationibus tuis clementius inclinati, quicquid libertatis, quidquid tuitionis, quidquid auctoritatis prædecessores nostri Ecclesiæ Romanæ Pontifices, præsertim Apostolicæ memoriæ Gregorius VII. Urbanus, et Paschalis II. discretionis vestro Monasterio, et locis ad id pertinentibus contulerunt, nos quoque præsenti decreto auctore Domino confirmamus. In quibus hæc propriis visa sunt nominibus annotanda. Abbatiæ S. Egidii, S. Benedicti super Padum, S. Bertitini, S. Vulmari, Hunolcurti, Pontisaræ, S. Germani Antissiodorensis, S. Mariæ Virziliacensis, S. Austremonii de Mauzac, Figiacensis, Thiernensis, Menatensis, S. Petri Moyssiacensis, Novi-Monasterii Pictavensis, S. Joannis Angeriacensis, S. Martialis Lemovicensis, S. Petri Malliacensis, S. Cypriani Pictavensis; in quibus præter consensum Cluniacensis Abbatis Abbas nullatenus eligatur. De Prioratibus, in Hispaniis Prioratus S. Mariæ de Nazara, S. Isidori, S. Zoili, Villavert, Villafranca, S. Salvatoris de Cornillana, S. Martini de Formesta, obedientia de Astura, obedientia de Valvert, obedientia de Palumbera, S. Martini de Nebda, S. Licerii de Bigorra, Sancti-Montis, Ecclesia S. Orientii de Auxia, Moyrac, Alayrac, Carennac, obedientia Bernardi Vicecomitis de Biert, sanctæ Fidis de Morlanis, S. Joannis de Gordon, S. Eutropii de Sanctonis, obedientia de Didonia, S. Martini de Axia, Volta, Salsinaniæ, obedientia de Arfolia, Silviniacus, S. Salvatoris, et S. Stephani de Niverno, Luperciacum, S. Reveriani, Magobrium, Vergiacum, Paredum, Marciniacus, Amberta, Ecclesia de Balbiniaco, Nanthoacus, Ginniacus, Ymnimons cum Promili, Conzi cum Ecclesiis suis, Ecclesia de Rossilione, Ecclesia de Ablajone, Ecclesia de S. Baudilio, Ecclesia de Primasel, Ecclesia de Periaco, Rompon, S. Saturnini, Tornacum, Pontissorgiæ, Podiolenum, S. Marcelli de Salzeto, sanctæ Gallæ, S. Luciæ, Ganagobia, Valensolia, Rosans, obedientia de Alavard, Vigilium, obedientia de Domêna, S. Victoris de Geneva, Monasterium de Condaminis, Alta-Petra, Paterniacum, Romanum-Monasterium, Valclusa, obedientia de Megis, S. Albani de Basilea, sanctæ Mariæ de Chariritate, Donziacum, Ecclesia de Petuerio, Nongentum, Longus-Pons, S. Martini de Campis, obedientia Crespeii, Asserentz, Abbevilla, S. Cosmæ de Normania, Borgissan, Rumiliacum, Ecclesia de Prins, S. Præjecti de Bethuna, Lehunum, sanctæ Margaretæ, Britiniacum, S. Petri de Calce, S. Salvii juxta Valencenas, obedientia de Turpiniaco, Consiacus, Turris, super materna, sancti Theobaldi de Vitrejo, sanctæ Margaretæ, Gaya, Villare, Attaclica, Insula, Cella S. Pancratiis de Lewis, Northingham, Mons-acutus, obedientia de Balma, Castelletum, Roddobium, Ecclesia Ferrariæ, S. Majoli de Papia, Beresate, Vercemate, Olgia, Canturium Pontida, Figinia, Fontanella, Portesana, S. Pauli de Argona, Proualium, S. Pauli Intus-lacum, Rodingum, Virgiliana, Quinciana, Mediana, S. Gabrielis de Cremona, S. Marci de Lauda, S. Gregorii de Placentia. In omnibus autem Prioratibus et Cellis, quæ nunc sine proprio Abbate vestro regimini subjectæ sunt, nullus futuris umquam temporibus Abbatem ordinare præsumat. Liceat quoque vobis, seu fratribus vestris in Ecclesiis vestris Presbyteros eligere, ita tamen ut ab Episcopis, vel Episcoporum Vicariis animarum curam absque venalitate suscipiant: quam si committere illi (quod absit) ex pravitate noluerint, tunc Presbyteri ex Apostolicæ Sedis benignitate officia celebrandi licentiam consequantur. Ecclesiarum verò, seu altarium consecrationes ab Episcopis, in quorum Diœcesibus sunt, locorum vestrorum fratres accipiant, si quidem gratis ac sine pravitate voluerint exhibere: alioquin à Catholico, quem malueritis, Episcopo consecrationum ipsarum sacramenta suscipiant. Neque cuilibet facultas sit, aut Claustri vestri, aut locorum vestrorum fratres, pro vivorum seu defunctorum eleëmosynis justis ob salutem datis inquietare; sed tam virorum, quàm mulierum oblationes, quæ ad eos afferuntur, in usum servorum Dei pauperumque profecturas recipere liceat. Statuimus etiam ne Cellarum vestrarum ubilibet positarum fratres, pro qualibet interdictione vel excommunicatione, divinorum officiorum suspensionem patiantur: sed tam Monachi ipsi, quàm et famuli eorum, et qui se Monasticæ professioni devoverunt, clausis Ecclesiarum januis, non admissis Diœcesanis, divinæ servitutis officia celebrent, et sepulturæ debita peragant. Concedimus etiam vobis Laïcos seu Clericos seculares, nisi qui pro certis criminibus excommunicati sunt, ad conversionem per loca vestra suscipere. Sanè terminos immunitatis loci vestri, qui à præfato antecessore nostro Urbano Papa constituti sunt, præsentis Decreti nostri pagina confirmamus. Ne videlicet ullus homo, cujuscumque conditionis ac potestatis invasionem, prædam, aut rapinam facere, sive homicidium perpetrare præsumat infra ipsorum limites terminorum. Præterea decernimus, ut nulli omnino hominum liceat vestrum venerabile Monasterium, et loca ei subdita temerè perturbare: sed eorum possessiones, et bona cætera, quæ pro animarum salute jam donata sunt, vel in futurum Deo miserante donari contigerit, firma vobis, vestrisque successoribus, et illibata permaneant. Si qua igitur in futurum Ecclesiastica sæcularisve persona hanc nostræ constitutionis paginam sciens, contra eam temerè venire tentaverit, secundò, tertióve commonita, si non satisfactione congrua emendaverit, potestatis, honorisque sui dignitate careat, reamque se divino judicio existere de perpetrata iniquitate cognoscat, et à sacratissimo corpore ac sanguine Dei et Domini Redemptoris nostri Jesu Christi aliena fiat, atque in extremo examine districtæ ultioni subjaceat. Cunctis autem eidem loco justa servantibus sit pax Domini nostri Jesu Christi, quatenus et hic fructum bonæ actionis percipiant, et apud districtum judicem pr?mia æternæ pacis inveniant. Salvo in omnibus Romanæ Ecclesiæ jure, et sedis Apostolicæ Reverentia. Amen. Ego Honorius Catholicæ Ecclesiæ Episcopus. Ego Crescentius Sabinensis Episcopus. Ego Petrus Portuensis Episcopus. Ego Vitalis Albanus Episcopus. Ego Willermus Prænestinus Episcopus. Ego Egidius Tusculanus Episcopus consensi. Ego Rossemanus Diaconus Card. S. Georgii. Ego Comes Diaconus Card. S. Mariæ mart. in argiro. Ego Gregorius S. Angeli Diaconus Card. Ego Romanus Diac. Card. S. Mariæ in Porticu. Ego Jonatas Diac. Card. SS. Cosmæ et Damiani. Ego Gregorius Diac. Card. SS. Sergii et Bacchi. Ego Angelus S. Mariæ in Chomenica Diac. Card. Ego Gregorius Presbyter Card. tit. Apostolorum. Sign. Presbyter Cardinalis tit. S. Sixti. Ego Gregorius Presbyter Card. tit. Lucinæ. Ego Petrus Card. Presbyter tit. Martyris Susannæ. Ego Crescentius Presbyter Card. tit. SS. Marcellini et Petri. Ego Gregorius Card. Presbyter tit. S. Valuinæ. Ego Benedictus Card. tit. Eudoxiæ. Ego Desiderius Presbyter Card. tit. S. Praxedis. Ego Saxo Cardinalis Presbyter tit. S. Stephani. Ego Petrus tit. Calixti Presbyter Card. Ego Matthæus Diac. Card. S. Adriani. Ego Stephanus Diac. Card. S. Luciæ. Datum Lateranis per manum Aymerici S. R. ecclesię Diaconi Cardinalis et Cancellarii IV. nonas Aprilis, Indictione III. Incarnat. Dominicæ anno M. C. XXV. Pontificatus autem Domni Honorii secundi Papæ anno primo.]